[image: image1.wmf]
BUDAPEST FŐVÁROS

FŐJEGYZŐJE

2

Szám: 10-4835/4/2006
Tárgy: Javaslat a BKV Zrt. 2007. évi viteldíjaira. 

Tisztelt Fővárosi Közgyűlés!

A Budapesti Közlekedési Zártkörűen Működő Részvénytársaság elkészítette és benyújtotta a 2007. évi tömegközlekedési viteldíjakra vonatkozó javaslatát. 

A javaslat előkészítése során áttekintették az előző években végrehajtott viteldíj-emelések tapasztalatait, a jogszabályokban és a gazdálkodási körülményekben már bekövetkezett és a jelenlegi ismeretek szerint várható további változásokat. Megállapították, hogy a Társaság várható vesztesége az év végén mintegy 13,5 milliárd Ft, adósságállománya 78, hitelállománya pedig kereken 63 milliárd Ft lesz, ezért – figyelemmel a t. Fővárosi Közgyűlés 2135/2000. (XI. 9.) sz. határozatára is – továbbra is elkerülhetetlen a viteldíjak inflációt meghaladó mértékű emelése. 

Tekintettel arra, hogy idén több, a viteldíjakat és a viteldíj-rendszert is alapvetően meghatározó jogszabály-változás történt, ezek lényege és kihatásaik a következőkben foglalható össze.

· A fogyasztói árkiegészítésről szóló 2003. évi LXXXVII. törvény (FÁT) 2006. július 1-jei hatállyal történő módosításának lényege, hogy az addig alkalmazott százalékos árkiegészítést az új szabályozás szerint a távolsági közlekedésben is a rögzített összegű, de távolság szerinti támogatás váltotta fel. További újdonságot jelent, hogy a HÉV-re érvényes árkiegészítést a vasúti árkiegészítéshez sorolták be, a környéki autóbuszjáratokét, pedig a távolsági autóbuszokéhoz. A módosítás a BKV Zrt.-t a megszerezhető árkiegészítés tekintetében rendkívül kedvezőtlenül érinti. Ennek kihatása éves szinten mintegy 852 millió Ft veszteség, ami 2006-ban 400 millió Ft-ra becsülhető.

· A közforgalmú személyszállítási utazási kedvezményekről szóló 139/2006. (VI. 29.) Korm. számú új rendelet szintén július 1-jén lépett hatályba és a fogyasztói árkiegészítés változásával összhangban újra szabályozta az alkalmazható kedvezmények körét és mértékét. A legfontosabb változás, hogy a nyugdíjasok a környéki autóbuszokon és a HÉV közlekedésben eddig meglévő kedvezményes bérleteit meg kell szüntetni. Ennek az az oka, hogy a távolsági közlekedésben a nyugdíjas bérlet, mint kedvezményes viteldíjforma nem létezik. Így ezek után árkiegészítés sem vehető igénybe. Ezen túlmenően – a fogyasztói árkiegészítés csökkenése miatt – a tanulók kedvezménye is csökken a környéki közlekedésben.

· A belföldi menetrend szerinti személyszállítás ingyenes utazásai után járó fogyasztói árkiegészítés kiutalásáról szóló 46/2006. (VII. 11.) GKM rendelet alapján igényelhető összeg – a fogyasztói árkiegészítési mértékek változása miatt – a BKV Zrt.-nek mintegy 3 milliárd Ft. kiesést jelent 2006-ban.

· Az egyes pénzügyi tárgyú törvények módosításáról szóló 2006. évi LXI. Törvény 228. § (2) bek. alapján az eddigi 15 % helyett 2006. szeptember 1-jétől 20 % ÁFA terheli ezt a szolgáltatást is. Tekintve, hogy az állam az árkiegészítést is bruttó értékben folyósítja, így ennek nettó értéke is csökken, mivel az ÁFA emelés valorizációja elmaradt. Mindez azt eredményezi, hogy a Társaságnál maradó nettó bevétel (menetdíj + árkiegészítés) az adókulcs növelésének arányában csökken. Az ÁFA növekedése változatlan árak mellett összesen 844 mFt veszteséget okoz a BKV Zrt. számára a 2006-os évben.

· A 2007. évi állami költségvetés – az Országgyűlésben jelenleg tárgyalt – tervezete szerint a kormányzat nem tervezi az árkiegészítési tételek inflációnak megfelelő indexálását, és ezt a BKV Zrt. megkeresésére a PM-ben is megerősítették. Az indexálás elmaradása azt jelenti, hogy a BKV Zrt. árkiegészítésből várható bruttó bevétele mintegy 1,2 milliárd Ft-tal (kereken 2,5 %-kal) csökkenne, ezért indokolt az ebből adódóan kieső bevétel áthárítása az utasokra.

Mindezek figyelembe vételével a BKV Zrt. a viteldíj-emelésre vonatkozóan számos változatot megvizsgált. A számítások alapján a bemutatott hatások összességében mintegy 17 %-os díjemelést tennének indokolttá. Figyelemmel a viteldíj-emelés megfelelő realizálhatóságára és az utasok teherviselő képességére is, végül egy erősen differenciált, összességében 13,1 %-os viteldíjemelésre teszünk javaslatot.   

A számítások során a Társaság természetesen figyelembe vette, hogy az állami költségvetés már említett tervezete szerint a 2007. évi normatív állami támogatás összege várhatóan megegyezik az ideivel, ami kereken 32 milliárd Ft. 

A javasolt díjemelések mértéke a különböző jegy- és bérletfajták között igen nagy szóródást mutat, alapvetően a FÁT és a kedvezmény-rendelet módosítása, valamint tudatos differenciálás következtében. 

Így Budapest közigazgatási határán belül az emelés a dolgozói havi és 30 napos bérleteknél csak 6,5 %, a tanuló és nyugdíjas bérleteknél 13,5 %, a vonaljegyeknél viszont 24,3 %, ami – tekintettel a bérletekből származó bevétel 74 %-os részarányára – összességében az átlagos mértéknél kisebb emelést jelent. A hétvégi családi jegy ára nem változik.

A környéki jegyeknél és bérleteknél a kedvezmények és a díjszabási övezetek kötelező – a hivatkozott jogszabályokban elrendelt – változása, valamint a nyugdíjas bérletek megszűnése miatt teljesen új díj-struktúrát kell kialakítani, ami az eddigi árakkal reálisan nem hasonlítható össze. Ennek következtében pl. a HÉV-en a közigazgatási határon kívüli menetjegyek és a teljes árú bérlet ára csökken, de a kedvezményes jegyek és a tanuló bérletek árát jelentősen emelni kellett. A legnagyobb emelés a 65 éven aluli nyugdíjasokat sújtja, akik teljesárú bérlet vásárlására kényszerülnek. (A tanulóknak ez 3-szoros, a nyugdíjasoknak pedig 7,4-szeres emelést jelent!)

Ezeken túlmenően a javaslat még néhány – hatásait tekintve kisebb jelentőségű – módosítást is tartalmaz, nevezetesen: megszűnik a metró átszállójegy és a szakasz-átszállójegy és helyettük csak az egységes – metróra is érvényes – egyszeres átszállójegy marad meg.

A javasolt változatban a díjemelés mértékét, a tervezett legfontosabb jegy- és bérletár-változásokat, valamint a számított bruttó és nettó bevételi adatokat összefoglalva a következő táblázatban mutatjuk be:

       






     Ft illetve millió Ft

	
	2006.
	2007.

	névleges emelés


	jelenlegi árak

 és a várható bevétel
	13,1 %



	Vonaljegy
	   185 
	   230

	Dolgozói havibérlet
	 6 900 
	 7 350

	T-Ny bérlet
	 2 600 
	 2 950

	Bruttó menetdíjbevétel
	48 620
	52 196

	Bruttó árkiegészítés
	20 721
	19 096

	Összesen
	69 341
	71 292

	Menetdíj-bevételi többlet
	-
	  3 576

	Összes többlet                    
	-
	  1 951

	Nettó menetdíjbevétel
	41 832
	43 588

	Nettó árkiegészítés
	17 751
	15 914

	Összesen
	59 583
	59 502

	Menetdíj-bevételi többlet
	-
	   1 756

	Összes többlet                    
	-
	      - 81


Az új viteldíjak 2007. január 1-jei bevezetéséhez szükséges, hogy a t. Fővárosi Közgyűlés a javasolt viteldíjakról szóló új önkormányzati rendeletet megalkossa. 

Kérem a t. Fővárosi Közgyűlést, hogy az előterjesztést a következő döntési javaslattal elfogadni szíveskedjék.
DÖNTÉSI  JAVASLAT

A Fővárosi Közgyűlés

megalkotja a ...../2006.(.... ....) sz. önkormányzati rendeletét a Budapesti Közlekedési Zártkörűen Működő Részvénytársaság hatósági árformába tartozó viteldíjainak legmagasabb hatósági árként való megállapításáról és azok alkalmazási feltételeiről.

Döntéshozatal módja: minősített szavazattöbbség szükséges.

Budapest, 2006. december ”    ”










      dr. Tiba Zsolt

                           







főjegyző
Mellékletek: 

· A BKV ZRt. javaslata a 2007. évi tarifaemelésre

· Ármegállapító rendelet tervezete

